รัฐบาลจับตาม็อบพร้อมปรับแผนรับความเสี่ยง
ครม.เศรษฐกิจรับม็อบแดงศก.ปรับความเสี่ยงเล็กน้อย&nbsp; กำชับหน่วยงานเร่งรัดใช้งบประมาณกระตุ้นเศรษฐกิจ
19 เม.ย. 2553

ครม.เศรษฐกิจรับม็อบแดงศก.ปรับความเสี่ยงเล็กน้อย  กำชับหน่วยงานเร่งรัดใช้งบประมาณกระตุ้นเศรษฐกิจ
นายพุทธิพงษ์ ปุณณกันต์ กรรมการผู้ช่วยรัฐมนตรีประจำสำนักนายกรัฐมนตรี แถลงผลการประชุมคณะกรรมการรัฐมนตรีเศรษฐกิจ (รศก.) ที่มี นายอภิสิทธิ์ เวชชาชีวะ นายกรัฐมนตรี เป็นประธานว่า  คณะกรรมการฯ รับทราบรายงานสถานการณ์เศรษฐกิจใน 2 เดือนแรกของปี 2553 ตามที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอ โดยภาวะเศรษฐกิจโลกในเดือนมกราคม 2553 กองทุนการเงินระหว่างประเทศ (IMF) ได้ปรับประมาณการอัตราการขยายตัวของเศรษฐกิจโลกปี 2553 และ ปี 2554 เพิ่มขึ้นเป็น 4% และ 4.3%  ตามลำดับ ส่วนธนาคารโลกและองค์การเพื่อความร่วมมือทางเศรษฐกิจและการพัฒนา (OECD) ได้ประมาณการอัตราการขยายตัวเพิ่มขึ้นไว้ที่ 2.7%  และ 3.4% ตามลำดับ จากสัญญาณการฟื้นตัวอย่างต่อเนื่องของเศรษฐกิจโลก โดยเฉพาะของประเทศกำลังพัฒนาในภูมิภาคเอเชีย และประเทศเศรษฐกิจหลักของโลก
ภาวะดังกล่าว ส่งผลต่อเนื่องต่อการฟื้นตัวดีขึ้นของเศรษฐกิจไทยในช่วง 2 เดือนแรกของปี 2553 ดังจะเห็นได้จากตัว ชี้วัดทางเศรษฐกิจที่สำคัญ อาทิ ราคาสินค้าเกษตร ภาคอุตสาหกรรมการผลิต การท่องเที่ยว การใช้จ่ายครัวเรือน และการค้าระหว่างประเทศที่ได้ปรับตัวดีขึ้น รวมทั้งอัตราการว่างงานที่ลดลง และเสถียรภาพการจ้างงานที่อยู่ในเกณฑ์ดี นอกจากนี้ อัตราเงินเฟ้อได้ปรับเพิ่มสูงขึ้น โดยดัชนีราคาผู้บริโภคเพิ่มขึ้น  3.9%  โดยเพิ่มขึ้น 4.1%  และ 3.7%  ในเดือนมกราคมและเดือนกุมภาพันธ์ตามลำดับ โดยทางธนาคารโลกได้ประมาณการการเติบโตทางเศรษฐกิจของประเทศไทยเมื่อเดือน มีนาคม 2553 ที่ 6.2%
นายพุทธิพงษ์ กล่าวอีกว่า คณะกรรมการฯ รับทราบรายงานสถานการณ์ด้านการเงิน ของธนาคารแห่งประเทศไทย โดยในช่วงที่ผ่านมาค่าเงินบาทยังคงมีแนวโน้มแข็งค่าขึ้นอย่างต่อเนื่อง ก่อนเคลื่อนไหวในกรอบแคบๆ ในช่วงการชุมนุมทางการเมือง ล่าสุดเงินบาทแข็งค่าขึ้นตามค่าเงินของสกุลเงินในภูมิภาค จากข่าวการปรับค่าเงินหยวนและการปรับนโยบายทางการเงินของสิงคโปร์ ทั้งนี้ ความเสี่ยงจากสถานการณ์ทางการเมืองมีส่วนส่งผลทำให้เงินทุนไหลออกจากตลาด หลักทรัพย์ และ SET Index ปรับลดลงผ่านแนวรับที่ 800 จุด ไปอยู่ที่ 736 จุดเมื่อวันที่ 16 เมษายน นอกจากนี้ยังส่งผลให้ Credit Default Swap (CDS) spread ของไทยปรับตัวสูงขึ้นเล็กน้อยซึ่งแสดงถึงความเสี่ยงที่ปรับตัวสูง ขึ้นเล็กน้อยในมุมมองของนักลงทุน
นายพุทธิพงษ์ กล่าวว่า คณะกรรมการฯ ได้มีข้อคิดเห็นต่อสถานการณ์เศรษฐกิจใน 2 เดือนแรกของปี 2553 (มกราคม-กุมภาพันธ์) และสถานการณ์ด้านการเงินของประเทศ ซึ่งพื้นฐานการพัฒนาทางเศรษฐกิจของประเทศมีแนวโน้มปรับตัวดีขึ้นอย่างต่อ เนื่องในช่วงต้นปี 2553 โดยเป็นช่วงก่อนหน้าสถานการณ์ทางการเมือง
ดังนั้น คณะกรรมการฯ จึงได้มอบหมายหน่วยงานที่เกี่ยวข้องให้ติดตามการเปลี่ยนแปลงของตัวชี้วัดทาง เศรษฐกิจที่สำคัญต่าง ๆ อาทิ ข้อมูลดัชนีด้านการบริโภคของไทยเปรียบเทียบกับประเทศในภูมิภาค และข้อมูลภาคเศรษฐกิจจริง ที่คาดว่าจะได้รับผลกระทบจากสถานการณ์ทางการเมืองตั้งแต่ช่วงเดือนมีนาคมที่ ผ่านมา นอกจากนี้ ได้กำชับให้หน่วยงานที่เกี่ยวข้องเร่งรัดมาตรการกระตุ้นเศรษฐกิจต่าง ๆ อาทิ การประกันรายได้สินค้าทางเกษตร และการเบิกจ่ายงบประมาณของภาครัฐ โดยเฉพาะงบประมาณตามแผนปฏิบัติการไทยเข้มแข็งฯ เพื่อสนับสนุนการพัฒนาทางเศรษฐกิจของประเทศในระยะต่อไป